**Történelem szóbeli témakörök**

**7. osztály év végi vizsga**

1. Athén és Spárta
2. Az ókori Róma öröksége, Pannónia provincia
3. Magyar honfoglalás és államalapítás (Géza, Szent István)
4. A feudális társadalom, a  középkori város
5. Az Árpád-kor Magyarországon (jelentősebb Árpád-kori uralkodóink bemutatása: Szent László, Könyves Kálmán, III. Béla, II. András, IV. Béla)
6. Az Anjou-kor Magyarországon (I. Károly és Nagy Lajos uralkodása)
7. A Hunyadiak (Hunyadi János törökellenes harcai, Hunyadi Mátyás uralkodása)
8. A nagy földrajzi felfedezések és hatásai
9. Reformáció és ellenformáció
10. Az első és a második ipari forradalom jellemzői és következményei
11. A reformkor; Széchenyi István és Kossuth Lajos
12. Az 1848-as forradalom és az áprilisi törvények
13. A kiegyezés és a dualizmus (államszervezet felépítése, gazdaság, társadalom)
14. Az első világháború és az azt lezáró békék
15. A trianoni békediktátum

**A SZÓBELI VIZSGA MENETE**

A vizsgázó a megadott témakörökből húz egyet, majd 30 perc áll rendelkezésére a felkészüléshez. Ehhez segítségül veheti az általános iskolai történelmi atlaszt, amelyet minden esetben a vizsgabizottság biztosít a felelők számára. A tanuló a válaszába a segítségül kapott szöveges és képi forrásokból, a térképről szerezhető információkat és összefüggéseket is beépíti. A felkészülési idő letelte után maximum 15 percben ad számot tudásáról. Az eredményről a vizsga napján hivatalos tájékoztatásban részesül.

**MINTATÉTEL**

**Elemezze a források és ismeretei alapján Hunyadi János törökellenes harcainak céljait és eredményeit! Használja a történelmi atlaszt is!**

**

*Hunyadi János hadjáratai a török ellen*

„A háború vihara és Ulászló király gyászos pusztulása után az ország egyházi főméltóságai és bárói közös akarattal elhatározták, hogy a közelgő Pünkösd ünnepén az összes nemesek üljenek össze Rákos mezején, és tartsanak országos gyűlést. […] Mindnyájan, akik csak megjelentek, egy akarattal és nagy megfontoltsággal tárgyaltak az ország javáról és arról, kit válasszanak meg az ország védelmezőjének arra az időre, amíg a gyermek László király, Albert király fia, aki akkor életének ötödik évében volt, nem képes eszét a tanácsban, karjait meg hadakozásra használni. Az egész közösség szeme előtt lebegett János vajda [Hunyadi János] úr tetteinek fényes emléke, és ezért – bár sokan reménykedtek benne, hogy a méltóság rájuk száll – ezt a tisztet mégis egyedül a vajda úr nyerte el. Megválasztották tehát őt az ország és a király hatáskörébe tartozó minden ügy kormányzójának.” *(Thuróczy János krónikájából)*



*A végvárrendszer a XV. században*

„Mindkét részről sokan estek el, de sokkal többen a törökök oldalán. Egyetlen csapatuk sem tudta feltartóztatni a magyar vitézi bátorság lendületét, sőt hirtelen hátat fordítottak és megfutottak. […] Ulászló király, látva, hogy az ellenséges lovasság fut, s hogy Amurát császár és tábora reszket a félelemtől, a személyének védelmére rendelt csapatot harcba indította, és miközben a vajda úr és a többiek vad küzdelemben csatáztak, megrohanta a császár táborát, teljesen meg akarta semmisíteni. A gyalogosok sűrű csapatai közé ért, azoknak a nagy sokasága rárohant, elnyomta őt csapatával együtt: elesett. És ez nem remélt győzelemhez juttatta a már legyőzött és levert ellenséget, amely már egyáltalán nem reménykedett a győzelemben.” *(Thuróczy János leírása a várnai csatáról)*

Budapest, 2021. február 21.

Véghné Bartha Ágnes

történelemtanár